b'\n_START_ARTICLE_\nMarko\n_START_SECTION_\nIzvor imena\n_START_PARAGRAPH_\nIme Marko izhaja iz latinskega imena Marcus. Ime najve\xc4\x8dkrat povezujejo z rimskim bogom vojskovanja Martom, in sicer ga razlagajo kot skraj\xc5\xa1ano obliko iz domnevnega Marti-co-s v pomenu \xc2\xbbMartov, nana\xc4\x8dajo\xc4\x8d se na Marta\xc2\xab. Na boga Marta se nana\xc5\xa1a tudi mese\xc4\x8dno ime marec, to je Martius mensis. Ime Marko so nekdaj dobivali otroci, rojeni v mesecu marcu. Nekateri raziskovalci pa razlagajo ime Marcus iz latinske besede marcus v pomenu besede \xc2\xbbkladivo.\xc2\xab\xc2\xa0Tretji pa razlagajo svetni\xc5\xa1ko ime Marko iz hebrejskega Mar Chusi v pomenu \xc2\xbbgospod \xc4\x8drni\xc2\xab, judovsko Marcuse.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo mo\xc5\xa1kih oseb z imenom Marko: 17.131. Med vsemi mo\xc5\xa1kimi imeni pa je ime Marko po pogostosti uporabe uvr\xc5\xa1\xc4\x8deno na 7. mesto.\n_START_SECTION_\nPriimki nastali iz imena\n_START_PARAGRAPH_\nIz imena Marko so nastali priimki: Markel, Markelj, Marke\xc5\xbe, Marke\xc5\xa1, Marki\xc4\x8d, Markl, Marko. Markon, Markonja, Marko\xc5\xa1ek, Markovec, Markovi\xc4\x8d, Markov\xc4\x8di\xc4\x8d, Marks, Markun, Marku\xc5\xa1, Marku\xc5\xa1ek in drugi.'